Kina dhe situata e sigurisë në Azi
Një admiral kinez e konsideron ndërtimin e ishujve një veprim legjitim, të justifikuar, dhe të arsyeshëm.
Kina ka refuzuar haptazi kritikat e SHBA-së për aktivitetin e saj në zënien e territoreve të reja në Detin e Kinës së Jugut. Kjo ishte tema kryesore gjatë një forumi rajonal të sigurisë të njohur si Dialogu Shangri-La, në Singapor. Duke folur para delegatëve në forumin vjetor, admirali kinez Sun Jianguo, i quajti veprimet e vendit të tij për zënie territoresh të reja ishullore në Detin e Kinës së Jugut, si të “justifikuara, legjitime, dhe të arsyeshme”, dhe madje shtoi se Kina po ofron kështu edhe “një shërbim publik ndërkombëtar”. tha ai. Admiralit iu drejtuan shumë pyetje duke kërkuar qartësime nga këndvështrimi i një audience skeptike të përbërë prej zyrtarësh ushtarakë, diplomatë, studiues dhe gazetarë. Por, zyrtari i lartë ushtarak kinez i qëndroi besnik udhëzimeve të tij, pa dhënë ndonjë shpjegim të mëtejshëm. Kjo i la pothuajse të gjithë pjesëmarrësit më të shqetësuar për synimet jo të qarta të Kinës, thotë Bonnie Glaser, nga Qendra për Studime Strategjike dhe Ndërkombëtare. Sekretari amerikan i Mbrojtjes, Ashton Carter, tha gjatë fjalimit të tij një ditë më parë, se ndërtimi i ishujve nga Kina në ujëra ndërkombëtare “e largon Kinën prej rregullave ndërkombëtare dhe normat që përkufizojnë strukturën e sigurisë në Azi dhe Paqësor”. tha zoti Carter. Zyrtarët ushtarakë amerikanë thonë se anijet dhe avionët amerikanë që udhëtojnë në ujërat dhe hapësirën ajrore ndërkombëtare, nuk do t’u nënshtrohen kërkesave të Kinës për të qëndruar larg Detit të Kinës së Jugut.